Ne lakɔlidennama, hakilina kelen pewu de tun bɛ n na : ka dipilɔmu sɔrɔ, ka baara sɔrɔ walasa ka n ba nimisi wasa a ka kɛlenw kama n ye ani a ye min bɛ kɛ n ye n ka kalan sabatili kama.
A kɛlenkɔ ka n lamɔ, ka n dɛmɛ kalan na, n jɔyɔrɔ tun ye ka cogo bɛɛ kɛ walasa n bɛ nafa sɔrɔ kalan na, janko yɔrɔ la, yɔrɔ min na, den ka dɛsɛ bɛɛ bɛ da a ba ka kɛkojuguya kunna. O de kama, hali ni n yɔrɔ tun ka jan n ba la, a ka lidilikanw tun bɛ tulo kɔrɔ waati bɛɛ walasa ka dusu don n na n ka jɛlatigɛ sabati li kama. Kan n to lakɔlikaramɔgɔya kalan lakɔliso la Buguni san 1999, n dalen u ka so kɔnɔ luwanze la, n tun bɛ ka miiri n ba la, ani cogodi n bɛna se k’a kunnawolo ani k’a waleɲumandɔn ni n kɛli ye ka nafa sɔrɔ kalan na. A tun man nɔgɔ, a tun man nɔgɔ bawo n y’a sɔrɔ diɲɛlatigɛ so, n ba kɔrɔ, yɔrɔ min na fɛn bɛɛ bɛ dila hadamadenya la, ani diɲɛlatigɛ tunka fɛ, olu tɛ kelen ye.
Su fɛ, nɛgɛ kanɲɛ 3, nin daɲɛ ninnu na n kɔnɔ, n wili la k’u sɛbɛn. U poyilama tun bɛ n bolo yan, n bɛ fɛ k’u jira aw la bi walasa ka fɔ n b aye ko ani ce, ko ani ce, ani ko kɛlɛ bɛ senna halisa, ko kɛlɛ bɛ senna, nka, a bɛ fɛ n ka to cogo min, n bɛ to o cogo la ni Ala sɔnna.
I ye dunankɛ min labɛn
Ka tanganan di dunankɛ min ma
Ka sira jira dunankɛ min na
A ma se a taayɔrɔ la fɔlɔ
Sira ɲagaminnen do, wa dibi bɛ sira la
E ye muɲu ni sabali di ne ma
K’o bɛ se fɛn bɛɛ la
Ka wakiya di ne ma
K’o bɛ sigi diya
Ka « jɔnko-Ala » dine ma
K’o bɛ tiɲɛ sabati
Ka danbe di ne ma
K’o ye sinsinbere ye
Ka yɛrɛdɔn di ne ma
K’o ye jigi ye
Ka nisɔndiya di ne ma
K’o bɛ sɔn suma
Ka lemaniya di ne ma
K’o bɛ kunko nɔgɔya
Ka tilenneya di ne ma
K’o bɛ namara kunbɛn
Ka cɛsiri di ne ma
K’o bɛ jɔnyajuru tigɛ
Ka dusu di ne ma
K’o bɛ kuluw ɲɔni
Ka sanu minɛ ne na
K’o bɛ hadamadenya tiɲɛ
Ka wari minɛ ne na
K’o bɛ teriya tiɲɛ, ka jɛɲɔgɔnya fara
I ka dunankɛ tununna
Bawo i ka sira datugura a mɛɛ na
O kɛra sira kɔrɔ ye dibi bɛ sira min na
Sisan, sira kura bɔra
O kama, I ye tanganan minnu di ne ma
Olu fanga ka dɔgɔ bi dugutaa la
I ye minnu minɛ ne na dɛ
Olu de bɛ mago ɲɛ sira kura in na
Bawo a tɔ kɛra kunfɛtaa ye
Ne dun b’a kɛ cogodi ?
Nka, a ma cɛ
N bɛ n jigi kɛ cɛsiri ni dusu ye
Laala, n bɛ se n taayɔrɔ la!
bam_Latn bam_Latn bam_Latn bam_Latn bam_Latn bam_Latn dyu_Latn bam_Latn dyu_Latn bam_Latn luo_Latn bam_Latn dyu_Latn bam_Latn dyu_Latn bam_Latn bam_Latn bam_Latn dyu_Latn bam_Latn dyu_Latn bam_Latn dyu_Latn bam_Latn dyu_Latn bam_Latn dyu_Latn bam_Latn dyu_Latn bam_Latn dyu_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn dyu_Latn dyu_Latn dyu_Latn